章泉二老歌
作者：戴復古
朝代：宋

paragraphs: 在昔商山傳四皓，又聞香山圖九老。
異鄉異姓適同時，爭如章泉一家兄弟登耆頤。
章泉之上兩山下，有地可宮田可稼。
伯也早休官，季也相約歸林泉。
名動京口耕谷口，山中有詩天下傳。
一生得閑兼得壽，皓首龐眉世稀有。
竹隠先生八十三，定庵居士七十九。
客從遠方來，亦是六十叟。
手把一枝梅，奉勸兩翁酒。
問公何以致遐齡，請翁細說吾細聽。
不燒丹，不學仙。
五行有常數，天所稟賦焉。
人生一氣統四體，衆人斲喪吾能全。
要知養生無他術，日多喫飯夜獨眠。
承翁見教謝翁去，兩翁慇懃留我住，是夜醉眠苔竹軒。
夢見山靈向我言，翁之所說皆不然。
兩翁盛德合乎天，天與遐齡五百年。